Urmareste Modifică dimensiunea fontului: Play

Bucureşti, 11 iul /Agerpres/ - Preşedintele PSD, Liviu Dragnea, a ironizat luni iniţiativa legislativă prin care liberalii doresc modificarea Regulamentului Camerei Deputaţilor şi Senatului astfel încât un parlamentar condamnat să nu îşi mai poată exercita mandatul, afirmând că aceasta "e tema lor de vară".



Întrebat cum vede o astfel de iniţiativă, Dragnea a spus ironic: "Foarte bună".



"E tema lor de vară, staţi să o facă. Ştiţi ce mi se pare foarte interesant? Vorbesc despre legitimitatea mandatului de parlamentar nişte parlamentari care au ajuns în Parlament nu prin votul oamenilor, ci prin calculator. Ştiţi că ei au ieşit pe locul doi, trei sau patru în unele situaţii şi acum vorbesc de legitimitate. Dacă asta e preocuparea lor, e foarte bine", a adăugat preşedintele PSD, într-o conferinţă de presă.



Întrebat dacă PSD ar vota o astfel de iniţiativă, Liviu Dragnea a spus: "Să ajungem acolo".



Liberalii au anunţat că vor depune o iniţiativă legislativă şi vor propune modificarea Regulamentului Camerei Deputaţilor şi Senatului astfel încât un parlamentar condamnat să nu îşi mai poată exercita mandatul.



"Concluzia Biroului Politic Naţional a fost aceea de a promova încă de astăzi, pentru că am reuşit să strângem semnăturile, iniţiativele legislative care aduc această poziţionare identică între aleşii locali care sunt condamnaţi şi parlamentarii care sunt condamnaţi, indiferent de modalitatea în care îşi exercită privaţiunea de libertate, adică în închisoare efectivă sau cu suspendare", a afirmat copreşedintele PNL Alina Gorghiu, luni, într-o conferinţă de presă.



Ea a arătat că proiectele privind Statutul deputaţilor şi senatorilor şi hotărârile de modificare a regulamentelor Camerei Deputaţilor şi Senatului vor fi depuse luni sau cel mai târziu marţi. AGERPRES/(A - autor: Cătălina Matei, editor: Andreea Rotaru)